Άκης Πετρετζίκης

Ο **Άκης (Γεώργιος-Ευλάμπιος) Πετρετζίκης** (Θεσσαλονίκη, 4 Μαρτίου 1984) είναι Έλληνας μάγειρας. Έγινε αρχικά γνωστός το 2010, όταν κέρδισε τον τίτλο του πρώτου Έλληνα MasterChef στην πρώτη σεζόν της ομώνυμης σειράς. Στα επόμενα χρόνια έγινε ακόμα πιο δημοφιλής μέσω των πολλών τηλεοπτικών εκπομπών που παρουσίαζε, της διαδικτυακής του παρουσίας, των βιβλίων μαγειρικής του και των εστιατορίων του.

Γεννήθηκε και μεγάλωσε στη Θεσσαλονίκη όπου εργαζόταν στην οικογενειακή επιχείρηση μέχρι την ηλικία των 16 χρόνων. Στα 18 του μετακόμισε στην Αθήνα για να σπουδάσει λογιστική, στο Τεχνολογικό Εκπαιδευτικό Ίδρυμα Αθήνας. Παράλληλα, το 2004 ξεκίνησε και τις σπουδές του στη σχολή μαγειρικής Le Monde.

## Καριέρα
Το καλοκαίρι του 2004 εργάστηκε ως Chef στο *Myconian Ambassador Relais & Chateux* στη Μύκονο και από τον Σεπτέμβριο μέχρι τον Φεβρουάριο του 2005 ως Chef de Partie στο εστιατόριο *8 the Plate* στην Αθήνα.

Τον Φεβρουάριο του 2005 εργάστηκε ως Head Chef στο *Saint Nicolas Bay* στον Άγιο Νικόλαο Λασιθίου στην Κρήτη, ενώ τον Σεπτέμβριο της ίδιας χρονιάς ως Head Chef στην παμπ *James Joyce*, στην Αθήνα.

Το 2006 μετακόμισε στη Μεγάλη Βρετανία και συγκεκριμένα στο Λονδίνο. Την ίδια χρονιά ξεκίνησε να εργάζεται ως Chef de Partie στο εστιατόριο *Havana* στο Brighton, ενώ από το 2008 έως το 2010, εργάστηκε ως Chef de Partie στο ξενοδοχείο *The Goring.*

Το 2010 επέστρεψε στην Ελλάδα προκειμένου να συμμετάσχει στο γνωστό τηλεπαιχνίδι του MEGA “*[[MasterChef Greece|MasterChef]]*”, μέσα από το οποίο έξι μήνες μετά αναδεικνύεται ως ο πρώτος Έλληνας Master Chef.

Από το 2012 έως το 2014 εργάστηκε ως Head Chef στο εστιατόριο του chef Michel Roux – το *Avenue Bistro*, στο Metropolitan Hotel. 

Το 2013 ίδρυσε την μονοπρόσωπη Εταιρεία Περιορισμένης Ευθύνης *Άκης Πετρετζίκης* η οποία περιλαμβάνει εκδόσεις περιοδικών και βιβλίων, τηλεοπτικές και ηλεκτρονικές μαγειρικές εκπομπές, χώρους εστίασης και ένα ηλεκτρονικό κατάστημα με κουζινικά είδη.

Το 2016 άνοιξε το μαγαζί *[https://www.kitchenlabcafe.com/ Kitchen Lab Café]* στην Αγία Παρασκευή. Την ίδια χρονιά, άνοιξε το μαγαζί ''Burger AP'' στην Αγία Παρασκευή. Το 2017 εγκαινίασε ένα ακόμα *Kitchen Lab Café* στη Γλυφάδα, ενώ το 2020 άνοιξαν τα εστιατόρια *Kitchen Lab* και *Burger AP Corner* στο κέντρο της Αθήνας. Η λειτουργία τους σταμάτησε το 2023 λόγω της έναρξης νέων επιχειρηματικών εγχειρημάτων.

Από το 2018-2024 λειτουργούσε το ηλεκτρονικό κατάστημα Akis' Eshop στο οποίο κουζινικά είδη και είδη δώρων καθώς και «έξυπνα» αντικείμενα εμπνευσμένα από το φαγητό.

Στις 13 Ιουνίου 2019 κατέρριψε ένα Παγκόσμιο Ρεκόρ Γκίνες στη Θεσσαλονίκη, φτιάχνοντας 3.378 burgers σε 1 ώρα (προηγούμενο ρεκόρ 2.220 burgers στην Ισπανία το 2016).

## Τηλεόραση
Από το 2010 έως το 2014 ο Άκης διατηρεί τη δική του στήλη μαγειρικής στην πρωινή εκπομπή του MEGA «Το Πρωινό Μου».

Από το 2014 έως το 2015 ο Άκης παρουσίαζε τη δική του βραδινή εκπομπή στο MEGA με τίτλο “Ιστορίες από τη Λίστα”. Ο Άκης, ανακαλύπτοντας ένα παλιό σημειωματάριο, στο οποίο σημείωνε μέρη και ανθρώπους που είχε επισκεφτεί αλλά και γεύσεις που του είχαν μείνει αξέχαστες, ξεκινούσε κάθε φορά ένα μοναδικό ταξίδι στην Ελλάδα προκειμένου να ξαναβρεί όλα όσα είχε καταγράψει.

Από το 2014 έως το 2016 παρουσίαζε στο MEGA τη δική του καθημερινή εκπομπή μαγειρικής με τίτλο «Κάν' το όπως ο Άκης». Την πρώτη χρονιά προβολής της εκπομπής, ο Άκης μαγείρευε σε κάθε επεισόδιο από δύο έως τρεις συνταγές, προτείνοντας εύκολα και οικονομικά πιάτα με απλά υλικά, δίνοντας ταυτόχρονα χρήσιμες και πρακτικές συμβουλές για την παρασκευή τους. Τη δεύτερη χρονιά, ο Άκης φιλοξενούσε και έναν καλεσμένο - επαγγελματία ή σπουδαστή σεφ ο οποίος, με τη βοήθειά του, ετοίμαζε τη δεύτερη συνταγή της εκπομπής.

Από το 2015 έως το 2017 συνεργάζεται με την εταιρία Fresh One Productions και παρουσιάζει τα δικά του μαγειρικά βίντεο στο κανάλι του «Akis on Food Tube», μέσα από το δίκτυο Jamie Oliver's Food Tube στο YouTube.

Την ίδια χρονιά (2015) γίνεται, πλέον, δημιουργός, παραγωγός και παρουσιαστής του δικού του καναλιού στο YouTube το οποίο φέρει το όνομά του, Akis Petretzikis. Πρόκειται, στην ουσία, για δύο διαφορετικά κανάλια -ένα ελληνικό και ένα αγγλικό- τα οποία περιλαμβάνουν μαγειρικές εκπομπές -πολλές από τις οποίες είναι μεταφρασμένες και στη Νοηματική- και βίντεο ποικίλης ύλης τα οποία κινούνται γύρω από ένα πολύ συγκεκριμένο θέμα: το φαγητό! Ενδεικτικά αναφέρουμε τις εκπομπές Kitchen Lab, Akis Food Tour, Akis Goes Abroad, Η διατροφή του Άκη, Taste the day, Celebrity Cooking, askAkis, LIVE Home Cooking, Food for Thought, Cooking Tips & How To κ.ά.

Το 2016 ταξίδεψε στην Κύπρο για την απογευματινή εκπομπή , που προβλήθηκε στον τηλεοπτικό σταθμό ΣΙΓΜΑ TV της Κύπρου.

Το 2017 αρχίζει να προβάλλεται καθημερινά η εκπομπή «Ready Steady Cook» μέσα από την τηλεοπτική συχνότητα του ALPHA, στην οποία ο Άκης αναλαμβάνει τον ρόλο του παρουσιαστή. Δύο ομάδες, η ομάδα της «Ντομάτας» και η ομάδα της «Πιπεριάς», γίνονται στρατοί της κουζίνας και δίνουν τη μάχη για τη νίκη έχοντας ως μοναδικά όπλα τους τις συνταγές τους και μόλις 20΄για να τις μαγειρέψουν. Έξι γνωστοί σεφ διαγωνίζονται, ανά δύο, σε κάθε επεισόδιο με πέντε μόνο υλικά, οι: Ανδρέας Καβάζης, Κωστής Καμπάς, Αθηναγόρας Κωστάκος, Βαγγέλης Λεούσης, Εύα Μονοχάρη και Γιώργος Παπακώστας. Η νικήτρια ομάδα αναδεικνύεται μετά από ψηφοφορία του κοινού.

Από το 2017 έως το 2018 η εκπομπή του «Kitchen Lab» αρχίζει να προβάλλεται και στη μικρή οθόνη μέσα από τον τηλεοπτικό σταθμό ΣΚΑΪ. Κάθε Σάββατο και Κυριακή ο Άκης Πετρετζίκης μαγείρευε στο δικό του εργαστήριο, στο *Kitchen Lab*. Εκεί, δημιουργούσε τις συνταγές του, ενώ στο τέλος κάθε επεισοδίου έλυνε τις μαγειρικές απορίες του κοινού μέσα από το social wall της εκπομπής.

Από το 2018 έως το 2019 συμμετέχει στην κριτική επιτροπή του τηλεπαιχνιδιού «Bake Off Greece» το οποίο προβάλλεται στον ALPHA.

Από το 2018 έως σήμερα δίνει ραντεβού κάθε σαββατοκύριακο με τους φίλους του μέσα από την συχνότητα του ALPHA και την εκπομπή του «Kitchen Lab» η οποία εξακολουθεί να συγκεντρώνει το ενδιαφέρον και την αγάπη του τηλεοπτικού κοινού.  

Το 2019, μέσα από τον ALPHA, ο Άκης παρουσιάζει μια ακόμα ταξιδιωτική εκπομπή γεμάτη ξεχωριστές γεύσεις και υπέροχους προορισμούς με τίτλο «Akis' Food Tour».

Το 2020 συμμετέχει ως συμπαρουσιαστής στην εκπομπή «''Ready Steady Cook''» του Βρετανικού τηλεοπτικού σταθμού BBC One.

Το 2024, μέσα από τον ALPHA, προβάλλεται η δεύτερη και η τρίτη σεζόν του «Akis' Food Tour» όπου ο Άκης συνεχίζει να ταξιδεύει στην Ελλάδα αλλά και στο εξωτερικό και να μας δείχνει κρυμμένους θησαυρούς και παραδοσιακές συνταγές.

Το 2024 η δεύτερη σεζόν του «Akis' Food Tour» προβάλλεται στο Netflix της Ελλάδας και της Κύπρου καθώς και σε 9 Βαλκανικές χώρες (Βουλγαρία, Κροατία, Σερβία, Σλοβενία, Βοσνία, Κόσοβο, Βόρεια Μακεδονία, Μαυροβούνιο και Αλβανία) μέσω του Disney +.

Επιπλέον, συμβαδίζοντας με τις τάσεις της εποχής, ο Άκης διατηρεί ανοιχτή καθημερινή επικοινωνία με τους φίλους του που τον ακολουθούν και στα μέσα κοινωνικής δικτύωσης Facebook, Instagram, X (πρώην Twitter), Viber, Pinterest και TikTok.

## Εκδόσεις
Το 2014 κυκλοφόρησε το πρώτο περιοδικό μαγειρικής με την υπογραφή του (κι ακολούθησαν πολλά ακόμα περιοδικά), ενώ μέχρι το τέλος της ίδιας χρονιάς, εκδόθηκε και το πρώτο του βιβλίο μαγειρικής από τις Εκδόσεις Ψυχογιός, με τίτλο «Αυτό πρέπει να το δοκιμάσεις», το οποίο απέσπασε το βραβείο κοινού στην κατηγορία «Ευ Ζην» στα Public Book Awards το 2015. Την ίδια χρονιά, κυκλοφόρησε από τις Αττικές Εκδόσεις το νέο του τριμηνιαίο περιοδικό μαγειρικής το οποίο φέρει ως τίτλο το όνομά του.

To 2016 ακολούθησε το δεύτερο βιβλίο του με τίτλο «Mόνο Σοκολάτα», το οποίο κυκλοφόρησε σε συνεργασία με την κουβερτούρα Nestlé Dessert από τις Εκδόσεις Πατάκη.

Το 2017 ο Άκης καταφέρνει να δημιουργήσει την… βίβλο των κέικ. Το βιβλίο του με τίτλο «Piece of Cake» κυκλοφορεί από τις Εκδόσεις Ψυχογιός.

Ένα χρόνο μετά, το 2018, κυκλοφορεί ένα ακόμα βιβλίο του Άκη από τις Εκδόσεις Ψυχογιός με τίτλο «Η δική μου ελληνική κουζίνα» το οποίο περιλαμβάνει 260 παραδοσιακές και άλλες συνταγές δανεισμένες από τα ήθη και τα έθιμα της Ελλάδας, αλλά και τις γιορτές, τις παραδόσεις και τις οικογενειακές στιγμές των Ελλήνων. Έναν χρόνο μετά το ίδιο βιβλίο κυκλοφόρησε και στην αγγλική γλώσσα με τον τίτλο «Greek Comfort Food».

Το 2019 κυκλοφορεί το βιβλίο «Street Food» από τις Εκδόσεις Ψυχογιός, το οποίο το 2020 αποσπά το βραβείο κοινού στην κατηγορία «Ευ Ζην» στα Public Book Awards. Στις σελίδες του, μπορεί κανείς να βρει 120 συνταγές χωρισμένες σε 12 ενότητες -ανάλογα με το βασικό χαρακτηριστικό τους- οι οποίες καλύπτουν ένα μεγάλο φάσμα επιλογών σε κρέας, ψάρι, ζυμαρικά, ψωμιά, γλυκά κ.λπ. Οι συνταγές αυτές, έρχονται από διάφορες περιοχές του πλανήτη και αναλαμβάνουν να φέρουν το street food στην κουζίνα του αναγνώστη.

Το 2021 κυκλοφορεί «Το απόλυτο βιβλίο της νηστείας» με πάνω από 140 νηστίσιμες και χορτοφαγικές συνταγές. Μέσα από αυτό ο Άκης αποδεικνύει τόσο ότι μπορούμε να νηστέψουμε… νόστιμα, όσο και ότι -αν θέλουμε- μπορούμε να μειώσουμε την κατανάλωση του κρέατος ετοιμάζοντας εξίσου γευστικές και θρεπτικές συνταγές. 

Τον Μάιο της ίδιας χρονιάς (2021) επανακυκλοφορεί από τις εκδόσεις Ψυχογιός το βιβλίο «Mόνο Σοκολάτα» σε συνεργασία με την κουβερτούρα Nestlé Dessert.

Το 2022 ο Άκης ετοιμάζει το πιο νόστιμο και ολοκληρωμένο «Brunch» που έγινε ποτέ! Ο αγαπημένος chef, μας συστήνει τον απόλυτο οδηγό για ένα καλοφτιαγμένο brunch και μας δείχνει ότι –το συγκεκριμένο γεύμα– μπορεί να είναι «σπιτικό», ιδιαίτερα νόστιμο, χορταστικό, αλλά και θρεπτικό. Όλα είναι θέμα επιλογών και στις σελίδες του βιβλίου αυτού -πραγματικά- υπάρχουν πολλές!

Την ίδια χρονιά (2022) κυκλοφορεί η πρώτη παιδική σειρά για τη διατροφή που αποτελείται από 3 βιβλία (Το μυστικό βιβλίο των υπερδυνάμεων, Η μυστική των μαγείρων σχολή 1: Το κακαόδασος και η παράξενη ομίχλη & Η μυστική των μαγείρων σχολή 2: Το μυστήριο του μισοφαγωμένου σάντουιτς) και 2 επιτραπέζια παιχνίδια (9+1 παιχνίδια & Φρουτοεποχές). Απευθύνονται σε ηλικίες από 3+ έως 8+ ετών και μέσα από αυτά ο Άκης βοηθάει τα παιδιά να γνωρίσουν καλύτερα την τροφή τους και να κάνουν πιο σωστές διατροφικές επιλογές.

Το 2024 ο Άκης δημιούργησε το πιο πολύχρωμο βιβλίο με πάνω από 100 συνταγές για να οργανώσουμε το πιο συναρπαστικό παιδικό πάρτι! Στις σελίδες του θα βρούμε εύκολα σνακ, εντυπωσιακές τούρτες, δροσερούς χυμούς, 8 θεματικές ενότητες, party planners & shopping lists με QR codes, μαγειρικά tips και διατροφικά στοιχεία.

Το 2024 κυκλοφόρησε από τις εκδόσεις Διόπτρα το «ΕΥΚΟΛΑΚΙ». Ένα βιβλίο με 120 εύκολες και γρήγορες συνταγές, που θα γίνει ο απόλυτος οδηγός για όποιον θέλει να ανακαλύψει τον κόσμο της μαγειρικής.

## Βραβεύσεις

## Εργογραφία

## Παραπομπές


## Εξωτερικοί σύνδεσμοι
*Επίσημη ιστοσελίδα
*Πετρετζίκης στο YouTube
*Πετρετζίκης στο Facebook
*Πετρετζίκης στο Twitter
*Πετρετζίκης στο Instagram
*Πετρετζίκης στο Pinterest

Κατηγορία:Έλληνες συγγραφείς βιβλίων μαγειρικής
Κατηγορία:Έλληνες μάγειρες
Κατηγορία:Σεφ